Дарэчы, нашаму аддзелу спорту і турызму не шкодзіла б усталяваць надзейныя кантакты з турысцка-паляўнічым комплексам “Чырвоны Бор”. Геаграфічныя ўмовы там ані не лепшыя – транспартная аддаленасць, ізаляванасць ад населеных мясцін і інш. Але ёсць і перавагі – не толькі фінансавыя: гэта, найперш, выдатныя арганізацыйныя якасці і энергічнасць гаспадароў, стратэгічнае бачанне напрамкаў свайго развіцця і канкрэтны разлік, напорыстая рэклама. Верхняя Свольна ўжо добра асвоена “Чырвоным Борам”, байдаркі на яе расчышчаных ад завалаў лукавінах сталі неад’емным элементам тамтэйшых краявідаў. Ёсць чаму павучыцца, ёсць сэнс сумесна абмеркаваць пытанні кааперацыі высілкаў у такой жыццядайнай справе, якой з’яўляецца турызм.